## Rješenje o odobrenju carinskog kontingenta za uvoz opreme i dijelova, te instalacijskog materijala za zamjenu ili popravak opreme i objekata uništenih ili oštećenih ratnim razaranjima u 1999. godini

### NN 8/1999 (26.1.1999.), Rješenje o odobrenju carinskog kontingenta za uvoz opreme i dijelova, te instalacijskog materijala za zamjenu ili popravak opreme i objekata uništenih ili oštećenih ratnim razaranjima u 1999. godini

# **MINISTARSTVO FINANCIJA**

Na osnovi članka 54. stavka 2. Carinskog zakona ("Narodne novine", br.
53A/91, 33/92, 26/93, 106/93 i 60/98) i točke I. podtočka 6. Odluke o kriterijima
za carinski kontingent ("Narodne novine", br. 93/94, 61/95, 85/95, 102/96,
101/98 i 137/98), sukladno prijedlogu Ministarstva gospodarstva i po pribavljenom
mišljenju Hrvatske gospodarske komore i Hrvatske obrtničke komore, ministar
financija donosi sljedeće

## **RJEŠENJE**

### **O ODOBRENJU CARINSKOG KONTINGENTA ZA UVOZ OPREME I DIJELOVA, TE INSTALACIJSKOG MATERIJALA ZA ZAMJENU ILI POPRAVAK OPREME I OBJEKATA UNIŠTENIH ILI OŠTEĆENIH RATNIM RAZARANJIMA U 1999. GODINI**

1. Odobrava se carinski kontingent za uvoz opreme i dijelova, te instalacijskog
materijala za obavljanje gospodarske ili druge odgovarajuće djelatnosti,
osim osobnih automobila iz tarifnog broja 87.03 Carinske tarife, koji se
uvoze radi zamjene ili popravka gospodarske opreme i objekata uništenih
ili oštećenih ratnim razaranjima, bez plaćanja carine, u vrijednosti do
60,000.000 milijuna USD u 1999. godini.

2. Pri korištenju predmetnoga carinskoga kontingenta, štetom nastalom
ratnim razaranjima smatra se šteta nastala:

- bombardiranjem, raketiranjem i drugim oblicima oružanog napada neprijateljskih
postrojbi ili obrane u svezi s takvim napadima,

- paljevinom, miniranjem ili drugim oblicima fizičkog uništenja ili
oštećenja imovine na ratnim djelatnostima neposredno zahvaćenom području,
te

- pljačkom ili drugim oblicima nasilnog oduzimanja imovine u ratnim
djelovanjima na neposredno zahvaćenom području.

3. Korisnik carinskog kontingenta iz točke 1. ovoga rješenja može biti
trgovačko društvo ili drugi poduzetnik koji opremu, dijelove opreme, te
instalacijski materijal, koji se ne proizvode u Republici Hrvatskoj, uvozi
radi zamjene ili popravka gospodarske opreme i objekata uništenih ili oštećenih
ratnim razaranjima, sukladno mišljenju i prijedlogu županijske ili Državne
komisije za popis i procjenu ratne štete.

Poduzetnikom u smislu stavka 1. ove točke smatra se i poljoprivrednik,
kojemu je obavljanje poljoprivredne djelatnosti jedino ili glavno zanimanje.

4. Pojedinačno rješenje o odobrenju uvoza opreme i dijelova, te instalacijskog
materijala donosi Ministarstvo financija, na temelju pisanoga zahtjeva
korisnika povlastice, u privitku kojega se podnose sljedeće isprave:

a) mišljenje i prijedlog nadležne županijske komisije za popis i procjenu
ratne štete,

b) potvrda Hrvatske gospodarske komore da se odgovarajuća oprema odnosno
dijelovi i instalacijski materijal ne proizvode u Republici Hrvatskoj,
te

c) isprava kojom se dokazuje status korisnika carinskog kontingenta.

d) specifikacija opreme, dijelova ili instalacijskog materijala koji
se uvoze temeljem predmetnoga carinskoga kontingenta, s naznakom tarifne
oznake robe prema Carinskoj tarifi, komercijalnim ili tehničkim nazivom
robe, oznakom količine robe, te ukupne vrijednosti robe koja se uvozi temeljem
predmetnoga carinskoga kontingenta,

Nalazi li se uništena ili oštećena oprema odnosno objekti na području
dviju ili više županija ili je korisnik povlastice javno trgovačko društvo
ustrojeno na državnoj razini, rješenje iz stavka 1. ove točke Ministarstvo
financija donosi sukladno mišljenju i prijedlogu Državne komisije za popis
i procjenu ratne štete.

5. Mišljenje i prijedlog iz točke 4. ovoga rješenja, nadležna županijska
odnosno Državna komisija za popis i procjenu ratne štete izdaje na pisani
zahtjev korisnika carinskog kontingenta, uz koji se podnosi:

a) dokaz o posjedovanju opreme ili objekata uništenih ili oštećenih
ratnim razaranjima (izvadak iz knjigovodstvenih evidencija, izvadak iz
zemljišnih knjiga ili druga odgovarajuća isprava),

b) dokaz o uzroku, vrsti i visini vrijednosti štete nastale kao posljedica
ratnih razaranja (zapisnik stručne komisije trgovačkog društva verificiran
od nadležne županijske komisije za popis i procjenu ratne štete, na obrascima
Š-01, Š-02 do Š-04, te Š-09 sa pomoćnim obrascima, te

c) specifikaciju opreme koja se uvozi temeljem predmetnoga carinskoga
kontingenta, s naznakom tarifne oznake robe prema Carinskoj tarifi, komercijalnim
ili tehničkim nazivom robe, oznakom količine robe, te ukupne vrijednosti
robe koja se uvozi temeljem predmetnoga carinskoga kontingenta,

6. Županijska komisija za popis i procjenu ratne štete ne može izdati
mišljenje i prijedlog iz točke 5. ovoga Rješenja ukoliko nije verificirana
ukupna vrijednost ratne štete korisnika kontingenta putem po Državnoj komisiji
za popis i procjenu ratne štete ovlaštenome revizoru.

7. Carinski kontingent za uvoz opreme i dijelova, te instalacijskog
materijala po osnovi ratnih razaranja može se odobriti do visine štete
na opremi, odnosno instalacijskom materijalu ugrađenom u objekte obuhvaćene
ratnim razaranjem.

Ako vrijednost robe iz stavka 1. ove točke premašuje visinu štete nastale
ratnim razaranjem, carina se obračunava i naplaćuje na razliku vrijednosti
između utvrđene visine štete nastale ratnim razaranjima i visine carinske
osnovice robe koja se uvozi.

8. Carinska povlastica temeljem rješenja Ministarstva financija o odobrenju
predmetnoga carinskoga kontingenta ostvaruje se u postupku uvoznoga carinjenja
odgovarajuće robe.

Na uvoznoj carinskoj deklaraciji za robu koja se uvozi temeljem predmetnoga
carinskoga kontingenta, uz zaglavlje se unosi klauzula "Čl. 54. CZ - RŠ".

Uz odgovarajuću tarifnu poziciju rješenja Ministarstva financija o odobrenju
predmetnoga carinskoga kontingenta, ovlašteni carinski službenik upisuje
podatke o nazivu carinarnice, broju podnijete uvozne carinske deklaracije,
količini i carinskoj osnovici uvezene robe, te stavlja datum uvoznoga carinjenja,
svoj potpis i otisak faksimila potpisa.

9. Evidenciju o ostvarenom uvozu bez plaćanja carine sukladno ovome
rješenju vodi Carinska uprava Republike Hrvatske, koja o broju korisnika
povlastice, strukturi uvezene opreme i njezinoj vrijednosti tromjesečno
svodno izvješćuje Ministarstvo financija, Ministarstvo gospodarstva i Hrvatsku
gospodarsku komoru.

10. Ovo rješenje stupa na snagu danom objave u "Narodnim novinama".

Klasa: 413-01/99-01/08
Urbroj: 513-02-1220/2-99-1
Zagreb, 22. siječnja 1999.

Ministar financija
**mr. Borislav Škegro,** v. r.

Rješenje, NN 8/1999-102